คดีสเตราคานห์ส่อพลิกอัยการสงสัยสาวใช้ไม่น่าเชื่อถือ ทนายยัน‘เมด’ยินยอมจ้ำจี้
คดีสเตรา คานห์ ล่วงละเมิดเมดโรงแรมอาจพลิก เหตุอัยการเริ่มสงสัยความน่าเชื่อถือของสาวใช้
20 ส.ค. 2554

คดีสเตรา คานห์ ล่วงละเมิดเมดโรงแรมอาจพลิก เหตุอัยการเริ่มสงสัยความน่าเชื่อถือของสาวใช้ 
ทนายความแย้งเป็นเพศสัมพันธ์ด้วยความยินยอม ไม่ใช่กระทำชำเราตามที่เชื่อ
รอยเตอร์ส รายงานอ้างแหล่งข่าวเมื่อวันที่ 1 ก.ค. ว่า คดีฟ้องร้องเอาผิด โดมินิก สเตรา คานห์ อดีตผู้อำนวยการกองทุนการเงินระหว่างประเทศ (ไอเอ็มเอฟ) ในข้อหาละเมิดทางเพศสาวใช้ที่โรงแรมในนิวยอร์ก อาจจะล่มหลังจากหลักฐานไม่เพียงพอ สถานการณ์อาจพลิก สเตรา คานห์ อาจได้รับการปล่อยตัว กลับลงสมัครรับเลือกตั้งประธานาธิบดีฝรั่งเศสได้อีกครั้ง
ทั้งนี้ ก่อนถูกจับกุมตัวในมหานครนิวยอร์กเมื่อวันที่ 14 พ.ค.ที่ผ่านมา สเตรา คานห์ วัน 62 ปี ถือว่าเป็นว่าที่ผู้สมัครชิงตำแหน่งประธานธิบดีที่เป็นตัวเก็ง ว่าอาจจะชนะการเลือกตั้งเหนือประธานาธิบดี นิโกลาส์ ซาร์โกซี ได้อย่างไม่ยากนัก 
แต่ทว่า เมื่อถูกจับกุมอนาคตของสเตรา คานห์ ได้มืดลงทันที อีกทั้งยังต้องลาออกจากตำแหน่งหัวเรือใหญ่ไอเอ็มเอฟอีกด้วย
ด้านแหล่งข่าวใกล้ชิดกับคดีนี้ เปิดเผยว่า คณะอัยการสหรัฐกำลังตั้งข้อสงสัยเกี่ยวกับความน่าเชื่อถือของสาวใช้คู่กรณีรายนี้อยู่
“ความน่าเชื่อถือของสาวใช้กำลังถูกตั้งคำถาม” แหล่งข่าวเปิดเผย
ทั้งนี้ คณะอัยการได้เชื่อตามคำบอกเล่าของสาวใช้วัย 32 ปีรายนี้ ซึ่งเป็นผู้อพยพมาจากประเทศกินี ว่าเธอกำลังทำความสะอาดห้องสวีตของสเตรา คานห์ ก่อนที่จะถูกล่วงละเมิด และจากการตรวจพบหลักฐานในห้อง ก็พบอสุจิของสเตรา คานห์ บนปกเสื้อของสาวใช้รายนี้
อย่างไรก็ตาม ด้านทนายความฝ่ายจำเลยได้แย้งว่า เป็นการมีเพศสัมพันธ์ที่ได้รับการยินยอมจากทั้งสองฝ่าย 
นอกจากนั้น แหล่งข่าวอีกผู้หนึ่งเปิดเผยด้วยว่า ในช่วงแรกนั้นสำนักงานอัยการได้ส่งเรื่องขึ้นสู่คณะลูกขุน โดยไม่ได้ตรวจสอบถึงความน่าเชื่อถือของสาวใช้ผู้นี้แต่อย่างใดทั้งสิ้น
“สิ่งที่ออกไปทั้งหมดจากสาวคนนี้อาจจะไม่ใช่เรื่องจริง” แหล่งข่าวเปิดเผย
ด้านหนังสือพิมพ์นิวยอร์ก ไทมส์ รายงานว่า คณะอัยการได้พบกับทนายความของสเตรา คานห์ ด้วย และได้หารือกันว่าอาจจะยกฟ้องสเตรา คานห์ หรือไม่